ທ່ານໂອບາມາແລະທ່ານບຣາວນ໌ ກ່າວເນັ້ນ ໃນການເອົາ ມາຕການຮ່ວມກັນ
ຂ່າວສຳຄັນອື່ນໆ: ການໂຈມຕີດ້ວຍລູກສອນໄຟ ທີ່ສົງສັຍວ່າ ມາຈາກເຮືອບິນ ທີ່ບໍ່ມີຄົນຂັບຂອງສະຫະຣັດ ເຮັດໃຫ້ມີຜູ້ເສັຽຊີວິດ 12 ຄົນໃນປາກິສຖານ; 10 ຄົນ
ເຈົ້າໜ້າທີ່ ປາກິສຖານ ກ່າວວ່າ ການໂຈມຕີທີ່ສົງສັຍວ່າ ມາຈາກເຮືອບິນ ທີ່ບໍ່ມີຄົນຂັບ ຂອງສະຫະຣັດເຮັດໃຫ້ມີຜູ້ເສັຽຊີວິດ ຢ່າງນ້ອຍ 12 ຄົນ ຢູ່ໃນ ເຂດພາກຕາເວັນຕົກສຽງເໜືອຂອງ ປາກິສຖານ ເຈົ້າໜ້າທີ່ ເວົ້າວ່າ ການໂຈມຕີ ດ້ວຍລູກສອນໄຟ ໃນວັນພຸດມື້ນີ້ທີ່ແນໃສ່ ບ່ອນຫລົບລີ້ ຂອງພວກທາລີບານ ໃນເຂດຊົນເຜົ່າ ORAKZAI ໃກ້ໆຊາຍແດນອັຟການິສຖານ ເຫດຮ້າຍ ດັ່ງກ່າວນີ້ ມີຂຶ້ນນຶ່ງມື້ ຫລັງຈາກ ຜູ້ນຳທາລີບານໃນປາກິສຖານ ນາຍ BAITULLAH MEHSUD ໄດ້ອ້າງເອົາ ຄວາມຮັບຜິດຊອບ ໃນການໂຈມຕີທີ່ນະຄອນ ລາຮໍ ທີ່ລາວເວົ້າວ່າ ແມ່ນເພື່ອ ເປັນການຕອບໂຕ້ ຕໍ່ການໂຈມຕີດ້ວຍເຮືອບິນ ທີ່ບໍ່ມີຄົນຂັບ ຂອງສະຫະຣັດ ຢູ່ໃນເຂດຊົນເຜົ່າ ປາກິສຖານ ການໂຈມຕີ ທີ່ສູນຝຶກ ອົບຮົມຕຳຣວດ ຢູ່ນະຄອນລາຮໍ ໃນມື້ວັນຈັນຜ່ານມາ ເຮັດໃຫ້ນັກຮຽນຕຳຣວດ ເສັຽຊີວິດ 8 ຄົນ ແລະ ພວກໂຈມຕີ ອີກ 4 ຄົນ ເຈົ້າໜ້າ ທີ່ອັຟການິສຖານ ກ່າວວ່າ ມີຢ່າງນ້ອຍ 10ຄົນ ເສັຽຊີວິດ ຫຼັງຈາກການໂຈມຕີ ຫ້ອງການສະພາ ປະຈຳແຂວງ ທີ່ເມືອງ KANDAHARໃນພາກ ໃຕ້ອັຟການິສຖານ ເຈົ້າໜ້າທີ່ເວົ້າວ່າ ການໂຈມຕີ ໃນວັນພຸດມື້ນີ້ເລີ້ມຂຶ້ນດ້ວຍ ການວາງຣະເບີດ ຢູ່ນອກຕຶກ ຫ້ອງການຣັຖບານ ພວກທີ່ເຫັນເຫດການກ່າວວ່າ ຫລັງຈາກ ຣະເບີດໄດ້ແຕກຂຶ້ນ ມືປືນ 3 ຄົນ ໃນເຄື່ອງແບບທີ່ຄ້າຍຄືກັບ ຂອງພວກທະຫານ ໄດ້ບຸກເຂົ້າໄປ ໃນຫ້ອງການດັ່ງກ່າວແລະກໍເລີ້ມຍິງປືນ ເຂົ້າໃສ່ຜູ້ຄົນ ມີລາຍງານວ່າ ມີຜູ້ໂຈມຕີ ຢ່າງນ້ອຍ 1 ຄົນໄດ້ບີບຄະນວນຣະເບີດ ໃຫ້ແຕກຂຶ້ນ ເພື່ອ ຂ້າໂຕຕາຍ ສະມາຊິກ ສະພາ ປະຈຳແຂວງຄົນນຶ່ງ ທີ່ຢູ່ໃນຫ້ອງການ ເວລາການໂຈມ ຕີເລີ້ມຂຶ້ນນັ້ນ ກ່າວວ່າມີສະມາຊິກສະພາ ຄົນນຶ່ງ ໄດ້ຮັບບາດເຈັບ ເກົາຫລີເໜືອ ກ່າວວ່າ ຕົນຈະຍິງທຳລາຍ ເຮືອບິນສອດແນມໃດໆກໍຕາມ ຂອງສະຫະຣັດ ທີ່ຈະລ່ວງລະເມີດ ເຂດອາກາດຂອງຕົນ ແລະພະຍາຍາມຈະຕິດຕາມເບິ່ງ ແຜນການສົ່ງ ຫຼືການຍິງ ລູກສອນໄຟຂອງຕົນ ໃນຕົ້ນເດືອນໜ້າ ໃນແຈ້ງການ ທີ່ໄດ້ປະກາດທາງວິທຍຸ ຂອງຣັຖບານ ໃນມື້ນີ້ ເກົາຫລີເໜືອ ກ່າວວ່າຕົນຈະຍິງທຳລາຍ ເຮືອບິນສອດແນມ ແບບບໍ່ມີການຍົກເວັ້ນ ຖ້າເຮືອບິນເຫລົ່ານີ້ພະຍາຍາມແຊກແຊງ ການປະຕິບັດງານ ໃນການກະກຽມ ຂອງຕົນ ເກົາຫລີເໜືອກ່າວວ່າຕົນວາງແຜນ ທີ່ຈະສົ່ງ ໃນອັນທີ່ເອີ້ນວ່າ ດາວທຽມ ຂຶ້ນສູ່ຫ້ວງອະວະກາດ ຣະຫວ່າງວັນທີ 4 ຫາວັນທີ 8 ເມສາ ສະຫະຣັດ ເກົາຫລີໃຕ້ ແລະຍີ່ປຸ່ນ ກ່າວວ່າ ການສົ່ງທີ່ວ່ານີ້ ເປັນແຜນການປິດບັງ ການຍິງທົດລອງ ລູກສອນໄຟ ຂີປະນາວຸດ ໄລຍະໄກ ຄວາມເຄັ່ງຕຶງ ໄດ້ເພີ້ມທະວີຂຶ້ນ ກ່ອນໜ້າ ການສົ່ງດັ່ງກ່າວ ໃນມື້ວານນີ້ກຸ່ມຮັບມື ກັບວິກິຕການ ນາໆຊາດ ເຕືອນວ່າ ປະເທດຕ່າງໆ ບໍ່ຄວນຕື່ນຕົກໃຈຈົນເກີນໄປ ກ່ຽວກັບການສົ່ງ ຂອງເກົາຫລີເໜືອ ທີ່ຄາດວ່າ ຈະມີຂຶ້ນນັ້ນ ທີ່ກຳປູເຈັຽ ພວກທະນາຍຄວາມ ຂອງຈຳເລີຍຮຽກຮ້ອງໃຫ້ປ່ອຍ ອະດີດຫົວໜ້າຄຸມຄຸກ ຂເມນແດງ ນຶ່ງມື້ ຫຼັງຈາກຜູ້ກ່ຽວໄດ້ຂໍຂະມາໂທດ ຢູ່ທີ່ສານ ກ່ຽວກັບໂທດກັມຕ່າງໆ ທີ່ຜູ້ກ່ຽວໄດ້ກະທຳເພື່ອອຳນາດການປົກຄອງ ຂເມນແດງ ເມື່ອສາມທົສວັດກ່ອນນັ້ນ ພວກທະນາຍຄວາມກ່າວຕໍ່ສານ ອາຊຍາກັມນາໆຊາດ ທີ່ກຸງພະນົມເປັນ ໃນມື້ນີ້ວ່າ ນາຍ KAING GUEKEAV ຊຶ່ງຮູ້ກັນ ໃນອີກຊື່ນຶ່ງວ່າ DUCH ນັ້ນ ຄວນຖືກປ່ອຍ ໃນທັນທີ ຍ້ອນວ່າລາວໄດ້ຖືກຄຸມຂັງ ເປັນເວລາດົນນານ ແບບຜິດກົດໝາຍ ນັບແຕ່ໄດ້ຖືກຈັບ ໃນປີ 1999 ຄະນະໄອຍະການ ກ່າວໂຕ້ແຍ້ງວ່າ ນາຍ DUCH ຕ້ອງຢູ່ທີ່ບ່ອນຄຸມຂັງ ຂອງສານຕໍ່ໄປເພື່ອຄວາມປອດພັຍ ຂອງລາວເອງ ໃນມື້ວານນີ້ ນາຍ DUCH ໄດ້ຮ້ອງຂໍ ໃຫ້ຄອບຄົວຂອງພວກເຄາະຮ້າຍ ຍົກໂທດໃຫ້ລາວ ຫລັງຈາກຍອມຮັບເອົາ ຄວາມຮັບຜິດຊອບກ່ຽວກັບການທໍຣະມານ ແລະ ການປະຫານຊີວິດ ທີ່ຄຸກໃຫຍ່ ຂອງພວກຂເມນແດງໃນນະຄອນຫລວງ ພະນົມເປັນ ຣັຖບານໄທ ໄດ້ສເນີ ທີ່ຈະເປີດການເຈຣະຈາ ກັບອະດີດນາຍົກຣັຖມຸນຕຣີ ທັກສິນ ຊິນນະວັດ ໃນຄວາມພະຍາຍາມ ເພື່ອຍຸຕິຄວາມວຸ້ນວາຍທາງດ້ານການເມືອງ ທີ່ກຳລັງເກີດຂຶ້ນ ຢູ່ໃນ ປະເທດໄທ ໃນການຖແລງ ຕໍ່ພວກນັກຂ່າວໃນມື້ນີ້ ຮອງນາຍົກ ຣັຖມຸນຕຣີໄທ ທ່ານສຸເທບ ເທືອກສຸບັນ ກ່າວວ່າ ຣັຖບານເຕັມໃຈທີ່ຈະເປີດການເຈຣະຈາ ກັບທ່ານທັກສິນ ເພື່ອເຮັດປະເທດໄທ ມີຄວາມສະງົບສຸກ ແຕ່ທ່ານເວົ້າວ່າ ຄວາມຮຽກຮ້ອງ ບາງສິ່ງບາງຢ່າງ ຂອງທ່ານທັກສິນ ທີ່ໄດ້ກ່າວຖແລງທາງວີດີໂອ ແລະທາງໂທຣະສັບ ແກ່ພວກສນັບສນຸນ ທີ່ບາງກອກ ເມື່ອບໍ່ດົນຜ່ານມານີ້ທາງຣັຖບານ ແມ່ນບໍ່ສາມາດ ທີ່ຈະສນອງຕອບໄດ້ ທ່ານສຸເທບກ່າວວ່າ ຣັຖບານບໍ່ສາມາດຮັບເອົາ ການຮຽກຮ້ອງ ຂອງທ່ານທັກສິນ ທີ່ຢາກໃຫ້ຈັດການເລືອກຕັ້ງກ່ອນກຳນົດ ຫຼືການຮັບຜ່ານ ຮ່າງກົດໝາຍ ເພື່ອຍົກໂທດໃຫ້ທ່ານ ບໍ່ໃຫ້ຖືກຈຳຄຸກໃນການໃຊ້ຕຳແໜ່ງ ເພື່ອຫາເງິນນັ້ນ ທ່ານ BENJAMIN NETANYAHU ເຂົ້າຮັບຕຳແໜ່ງເປັນນາຍົກຣັຖມຸນຕຣີ ອິສຣາແອລ ຄັ້ງທີ 2 ໃນວັນພຸດມື້ນີ້ ໂດຍກ່າວວ່າຣັຖບານຊຸດໃໝ່ ຂອງທ່ານ ຈຳເປັນຕ້ອງໄດ້ ເລີ້ມເຮັດວຽກ ໃນທັນທີ ທ່ານ NETANYAHUກ່າວໃນພິທີ ເຂົ້າຮັບຕຳແໜ່ງ ທີ່ນະຄອນເຈຣູຊາແລັມ ໃນມື້ນີ້ ບ່ອນທີ່ທ່ານໄດ້ເຂົ້າຮັບໜ້າທີ່ ເປັນນາຍົກຣັຖມຸນຕຣີ ແທນ ທ່ານ EHUD OLMERT ປະທານາທິບໍດີອິສຣາແອລ ທ່ານ SHIMON PERES ໄດ້ເປັນປະທານ ໃນພິທີ ຊຶ່ງມີ ຣັຖມຸນຕຣີທັງໝົດ30 ທ່ານ ຂອງຄະນະຣັຖບານຊຸດໃໝ່ ໄດ້ໄປຮ່ວມພິທີ ແຕ່ຣັຖບານປະສົມ ຂອງທ່ານNETANYAHU ໄດ້ປະເຊີນກັບ ການບໍ່ເຫັນພ້ອມ ຂອງປະຊາຊົນສ່ວນໃຫຍ່ ການຢັ່ງຫາງສຽງປະຊາຊົນ ໃນວັນພຸດ ມື້ນີ້ ໂດຍໜັງສືພິມ HAARETZ ຂອງອິສຣາແອລ ພົບວ່າ 54%ຂອງຊາວອິສຣາແອລ ບໍ່ພໍໃຈ ກັບຣັຖບານຂວາຈັດ ຊຸດໃໝ່ ມີປະຊາຊົນບໍ່ຮອດນຶ່ງສ່ວນສາມ ກ່າວວ່າ ເຂົາເຈົ້າພໍໃຈ ກັບຣັຖບານປະສົມ ຂອງທ່ານNETANYAHU ຂະນະທີ່ສ່ວນໃຫຍ່ ຂອງພວກທີ່ຖືກສຳຣວດ ບໍ່ໃຫ້ຄວາມເຫັນກ່ຽວກັບເຣື່ອງນີ້ ເຮົາຍັງມີຂ່າວອື່ນໆ ເຊີນຟັງລາຍລະອຽດໄດ້ ໂດຍຄລິກບ່ອນສຽງ